UDHËZIM
Nr. 64, datë 20.2.2024

PËR DISA SHTESA DHE NDRYSHIME NË UDHËZIMIN NR. 21, DATË 27.6.2022, “PËR KUALIFIKIMIN E VAZHDUAR PROFESIONAL TË MËSIMDHËNËSVE TË KULTURËS PROFESIONALE NË ARSIMIN DHE FORMIMIN PROFESIONAL”

Në mbështetje të nenit 102, pika 4, të Kushtetutës së Republikës së Shqipërisë; të pikës 4, të nenit 12, të ligjit nr. 15/2017, “Për arsimin dhe formimin profesional në Republikën e Shqipërisë”; dhe të nenit 62, të udhëzimit nr. 14, datë 27.5.2021, të ministrit të Financave dhe Ekonomisë, “Për mënyrën  e organizimit dhe veprimtarisë së institucioneve të AFP-së, si dhe aspektet e menaxhimit të burimeve njerëzore, përbërjes së njësisë së zhvillimit të ofruesve të AFP-së dhe zhvillimit të vazhduar profesional të personelit”, të ndryshuar,

UDHËZOJ:

Në udhëzimin nr. 21, datë 27.6.2022, “Për kualifikimin e vazhduar profesional të mësimdhënësve të kulturës profesionale në arsimin dhe formimin profesional”, bëhen shtesat dhe ndryshimet si më poshtë vijon:
1. Kudo në tekst togfjalëshi info@akafp.gov.al, zëvendësohet me togfjalëshin info.kualifikimi@akafp.gov.al.
2. Në nenin 3, pika 1, shkronja “c”, bëhet ndryshimi si më poshtë:
“c) Të kryejë me sukses provimin e kualifikimit përkatës, për kandidatët që aplikojnë për kategorinë “Mësues i kualifikuar” dhe “Mësues specialist” dhe të demonstrojë me sukses një seancë mësimore të hapur, teorike dhe/ose praktike, për kandidatët që aplikojnë për kategorinë “Mësues mjeshtër”.”.
3. Në nenin 5, pika 3, shkronja “b”, bëhet ndryshimi si më poshtë: 
togfjalëshi “....të nenit 4” zëvendësohet me togfjalëshin “.... të nenit 3”.
4. Në nenin 10, pika 1, ndryshohet si më poshtë:
“1. Provimet e kualifikimit, vetëm për kategoritë “Mësues i kualifikuar” dhe “Mësues specialist”, zhvillohen me teste me shkrim.”.
5. Pas kreut V, shtohet kreu V/1, me nenet 13/1, 14/1 dhe 15/1, me përmbajtje si më poshtë: 

“KREU V/1
PËRGJEGJËSITË, KRITERET DHE PROCEDURAT PËR SEANCËN MËSIMORE TË HAPUR TË MËSIMDHËNËSVE TË KULTURËS PROFESIONALE NË OFRUESIT E AFP

Neni 13/1
Organizimi, realizimi dhe monitorimi i seancës mësimore të hapur për kategorinë e kualifikimit “Mësues mjeshtër”

1. AKAFPK-ja përcakton periudhën e realizimit të seancave mësimore të hapura të kandidatëve për kategorinë e kualifikimit “Mësues mjeshtër” dhe njofton me email të gjithë kandidatët.
2. Kandidati, në bashkëpunim me drejtorinë e shkollës dhe Koordinatorin e Zhvillimit të Vazhduar Profesional (ZHVP), brenda 5 ditëve pune nga marrja e njoftimit, përcakton datën dhe orarin e realizimit të seancës mësimore të hapur dhe ia propozon (me email) AKAFPK-së në adresën: info.kualifikimi@akafp.gov.al.
3. AKAFPK-ja, pasi shqyrton datat e propozuara nga të gjithë kandidatët, harton kalendarin përfundimtar të realizimit të seancave mësimore të hapura dhe njofton me email kandidatët, brenda 5 ditëve pune nga afati i marrjes së njoftimit nga kandidatët.
4. Me urdhër të drejtorit të përgjithshëm të AKAFPK-së, përfaqësues nga kjo agjenci, monitorojnë realizimin e seancave mësimore të hapura të kandidatëve për kategorinë  e kualifikimit “Mësues mjeshtër”, në çdo ofrues të AFP-së ku ka kandidat të tillë.
5. Kandidati për kategorinë e kualifikimit “Mësues mjeshtër”, për organizimin dhe realizimin e seancës mësimore të hapur, bashkëpunon me drejtorinë dhe koordinatorin e ZHVP-së së shkollës.
6. Zhvillimi i seancës mësimore të hapur të kandidatëve për kategorinë “Mësues mjeshtër”, bëhet në mjediset teorike dhe/ose praktike të shkollës përkatëse.
7. Drejtoria e shkollës, siguron pjesëmarrjen në seancën mësimore të hapur me përfaqësues nga drejtoria, NjZh-ja, Bordi i shkollës, personeli mësimdhënës i shkollës dhe i shkollave të tjera, komuniteti i prindërve dhe i nxënësve.
8. Drejtoria dhe Koordinatori i ZHVP-së së shkollës krijojnë kushtet dhe lehtësirat e duhura si: mjedisin, mjetet dhe materialet didaktike në funksion të kërkesave që parashtron kandidati, për zhvillimin me sukses të seancës mësimore të hapur.
9. Kandidati parapërgatit mjedisin dhe mjetet mësimore në përshtatje me tematikën dhe specifikat e seancës mësimore që do të realizojë.
10. Në përfundim të seancës mësimore të hapur, Koordinatori i ZHVP-së së shkollës, organizon një diskutim të lirë me pjesëmarrësit lidhur me realizimin e seancës mësimore të hapur.

Neni 14/1
Komisioni i vlerësimit të kandidatit për kategorinë e kualifikimit “Mësues mjeshtër”, për realizimin e seancës mësimore të hapur

1. Komisioni i vlerësimit të kandidatit për kategorinë e kualifikimit “Mësues mjeshtër” për realizimin e seancës mësimore të hapur, përbëhet nga kryetari dhe nga 3 anëtarë.
2. Kryetari i komisionit të vlerësimit të kandidatit është një trajner mësuesish të AFP-së, bashkëpunëtor i përzgjedhur nga AKAFPK.-ja
3. Anëtarët e komisionit janë: 1. Koordinatori i ZHVP i shkollës; 2. Një mësimdhënës me përvojë i caktuar nga drejtori i shkollës; dhe 3. Një mësimdhënës i një shkolle tjetër profesionale në afërsi, i përzgjedhur në dakordësi të drejtorive të të dyja shkollave.
4. Në rast se Koordinatori i ZHVP-së është vetë kandidat për kualifikimin dhe duhet të realizojë vetë seancën mësimore të hapur, nuk mund të jetë anëtar i komisionit.
5. Në rast të mungesës së njërit nga anëtarët e komisionit, drejtori i shkollës e zëvendëson atë me një mësues tjetër, me përvojë, të shkollës përkatëse.

Neni 15/1
Vlerësimi i kandidatit për kategorinë e kualifikimit “Mësues mjeshtër”, për realizimin e seancës mësimore të hapur

1. Vlerësimi i kandidatit për kategorinë e kualifikimit “Mësues mjeshtër”, për realizimin e seancës mësimore të hapur, bëhet nga komisioni i vlerësimit.
2. Komisioni i vlerësimit bën vlerësimin me pikë të kandidatit bazuar në instrumentin e vlerësimit të treguar në shtojcën 6.
3. Kandidati që realizon seancën mësimore të hapur, vlerësohet maksimalisht me 50 pikë.
4. Kandidati që realizon seancën mësimore të hapur dhe fiton më pak se 25 pikë, konsiderohet jofitues.
5. Komisioni mban procesverbal për vlerësimin e kandidatit, procesverbal që nënshkruhet nga anëtarët e komisionit.
6. Monitoruesi, përfaqësues i AKAFPK-së, e përcjell në KKM procesverbalin e vlerësimit të kandidatit.
7. Rezultati i vlerësimit paraprak i komunikohet individualisht kandidatit me email, brenda 2 ditëve pune nga realizimi i seancës mësimore të hapur, nëpërmjet adresës: info.kualifikimi@akafp.gov.al.
8. Kandidati mund të ankohet për rezultatin e vlerësimit duke dërguar ankesën me email, brenda 3 ditëve pune nga marrja e njoftimit.
9. KKM-ja, brenda 3 ditëve pune nga përfundimi i afatit të ankimit, shqyrton ankesën dhe njofton me email kandidatin për rezultatin përfundimtar të vlerësimit të seancës mësimore të hapur.
10. KKM-ja mban procesverbal për rezultatet e vlerësimeve përfundimtare, pas ankimeve të kandidatëve për seancat mësimore të hapura.
11. Personat që angazhohen në procesin e vlerësimit të kandidatëve për seancat mësimore të hapura, si dhe në procesin e rivlerësimit, pas ankimit, duhet të nënshkruajnë deklaratën për konfliktin e interesit.
12. Vlerësimi i kandidatëve për seancat mësimore të hapura, për kategorinë e kualifikimit “Mësues mjeshtër”, pasqyrohet në regjistrin elektronik që mban AKAFPK-ja, në kolonë të posaçme”.”.
6. Togfjalëshi “Kreu V (vlerësimi përfundimtar i kualifikimit të vazhduar profesional dhe certifikimi i mësimdhënësve të kulturës profesionale në ofruesit e AFP-së)”, zëvendësohet me togfjalëshin “Kreu VI”.
7. Togfjalëshi “Kreu VI (dispozita të fundit)”, zëvendësohet me  togfjalëshin “kreu VII”.
8. Në nenin 13, pika 2,  pas togfjalëshit “....provimi i kualifikimit përkatës”, shtohet togfjalëshi “ose nga vlerësimi i seancës mësimore të hapur”.
9. Në nenin 13, pika 3 ndryshohet si më poshtë:
“3. Totali i pikëve të fituara nga kandidati në kualifikim llogaritet si shuma e pikëve të fituara nga: 1. vlerësimi i portofolit të kualifikimit; 2. vlerësimi në provimin e kualifikimit; ose 3. vlerësimi në seancën mësimore të hapur, vetëm nëse në secilën nga këto vlerësime, fiton jo më pak se 25 pikë”.
10. Në nenin 13, pikat 4 dhe 5, shfuqizohen.
11. Në nenin 13, pika 11, togfjalëshi “... për t’u rifutur në provimin e kualifikimit vetëm vitin e ardhshëm dhe në këtë rast, për vlerësimin përfundimtar, do të llogariten pikët e fituara në riprovim”, zëvendësohet me togfjalëshin “...për t’u rifutur në procesin e kualifikimit vetëm vitin e ardhshëm dhe në këtë rast vlerësimi përfundimtar i referohet këtij të fundit”.
12. Rreshti i parë i kolonës së parë, në shtojcën 5, ndryshohet si më poshtë:
“Shuma e pikëve të fituara nga portofoli dhe nga testi ose seanca mësimore e hapur”.
13. Shkronjat “a”, “c” dhe “d”, të shtojcës 5, ndryshohen si më poshtë:
“a) Pikët maksimale që fitohen nga shuma e pikëve të fituara nga portofoli i kualifikimit dhe nga testi i provimit të kualifikimit ose seanca mësimore e hapur, janë 100 pikë”.
“c) Nëse kandidati fiton më pak se 25 pikë nga vlerësimi në testin e provimit të kualifikimit ose në seancën mësimore të hapur, nuk e fiton kategorinë e kualifikimit, pavarësisht nga totali i pikëve të fituara”.
 “d) Nëse kandidati grumbullon më pak se 50 pikë nga shuma e pikëve të fituara nga portofoli dhe nga testi i provimit të kualifikimit ose seanca mësimore e hapur, vlerësohet me shkallën “E” (dobët) dhe nuk e fiton kategorinë e kualifikimit”.
14. Shtohet shtojca 6 “Instrumenti i vlerësimit të kandidatit për kategorinë  e kualifikimit “Mësues mjeshtër”,  për realizimin e seancës mësimore të hapur”.
Ky udhëzim hyn në fuqi menjëherë dhe botohet në Fletoren Zyrtare.

MINISTËR I EKONOMISË, 
KULTURËS DHE INOVACIONIT
  Blendi Gonxhja

SHTOJCA 6:
INSTRUMENTI I VLERËSIMIT TË KANDIDATIT
PËR KATEGORINË  E KUALIFIKIMIT “MËSUES MJESHTËR”, PËR REALIZIMIN E SEANCËS MËSIMORE TË HAPUR

Shkolla: .......................................                           Mësimdhënësi: ...................................

	Nr.
	Fushat e vlerësimit
	Kriteret
	Pikët gjithsej
	Pikët e
fituara

	1
	Parapërgatitja e seancës mësimore
(10 pikë)

	Mësimdhënësi harton dokumentin planifikues të mësimit
	2 pikë
	

	
	
	Mësimdhënësi planifikon në përputhje me planin e mësimdhënies së lëndës/modulit
	2 pikë
	

	
	
	Mësimdhënësi siguron paraprakisht mjetet dhe materialet e nevojshme
	2 pikë
	

	
	
	Mësimdhënësi përgatit paraprakisht materialet mbështetëse dhe ilustruese në mbështetje të përmbajtjes dhe në cilësinë e duhur
	2 pikë
	

	
	
	Mësimdhënësi organizon siç duhet mjedisin dhe mjetet e mësimit dhe krijon kushte të përshtatshme për realizimin e tij
	2 pikë
	

	2
	Aftësitë e buta
(6 pikë)

	Mësimdhënësi përdor siç duhet komunikimin verbal me nxënësit
	2 pikë
	

	
	
	Mësimdhënësi përdor gjuhën trupore gjatë komunikimit
	2 pikë
	

	
	
	Mësimdhënësi krijon klimë pozitive ku nxënësit trajtohen në mënyrë të barabartë, shprehin lirshëm mendimet e tyre, respektojnë njëri-tjetrin dhe pranojnë mendimin ndryshe
	2 pikë
	

	3
	
Realizimi i seancës mësimore

(20 pikë)

	Mësimdhënësi zbaton fazat e mësimit sipas planifikimit të bërë
	5 pikë
	

	
	
	Mësimdhënësi përdor metodat mësimore të duhura për përmbajtjen e seancës mësimore
	5 pikë
	

	
	
	Mësimdhënësi përdor medie mësimore/materiale ilustruese në përputhje me përmbajtjet e mësimit
	5 pikë
	

	
	
	Mësimdhënësi motivon dhe aktivizon sa dhe si duhet nxënësit
	5 pikë
	

	4
	Vlerësimi i nxënësve
(8 pikë)

	Mësimdhënësi vlerëson për të identifikuar nevojat e nxënësve për përmirësim
	3 pikë
	

	
	
	Mësimdhënësi përdor teknikat e duhura për vlerësimin e vazhduar të nxënësve gjatë procesit mësimor
	3 pikë
	

	
	
	Mësimdhënësi përdor instrumentet e duhura për vlerësimin e rezultatit të të nxënit të nxënësve
	2 pikë
	

	5
	Mjedisi dhe mjetet mësimore
(6  pikë)

	Mësimdhënësi krijon mjedis të sigurt dhe me kushte të përshtatshme (hapësirën, temperaturën, ndriçimin) për realizimin e seancës mësimore
	2 pikë
	

	
	
	Mësimdhënësi përdor mjetet digjitale, për të zhvilluar aftësitë digjitale dhe për të nxitur të nxënit digjital të tyre
	2 pikë
	

	
	
	Mësimdhënësi sistemon mjedisin pas përfundimit të mësimit
	2 pikë
	

	
	
	Vlerësimi i përgjithshëm
	50 pikë
	



	Komisioni i vlerësimit
	

	Përfaqësues i trajnerëve (kryetar)
	(emër, mbiemër, firma)

	Koordinatori i ZHVP (anëtar)
	(emër, mbiemër, firma)   

	Mësimdhënës i shkollës (anëtar)
	(emër, mbiemër, firma)   

	Mësimdhënës i një shkolle tjetër (anëtar)
	(emër, mbiemër, firma)  

	Data .........................................

